L-ewwel kant minn Il-Bikja tal-Masġar Oliver Friggieri mxejt u għadni nimxi. jum wieħed meta sbaħt u sibt li fija trabbiet weħidha, bla ma żrajtha jiena; il-mistoqsija w fommi qalha. Kollox minn dak in-nhar ma deherli qatt bħal qabel. Tbegħedt minn dari biex kellimt kull dehra u ntbaht li l-għerf ma kienx merfugħ f'għarixi u lanqas fl-għalqa żgħira ta' madwari. Kellimni min kellimt, u min kellimtu sikwit ma kellimnix, u mbagħad weġibni min qatt ma tlabtu. Kliem fuq kliem radamni sa ma ħariġni mill-egħluq ta' ħsiebi biex fehemni li bejn dak li hemm ġo fija u dak li hemm madwari nħadmet xibka li sehmi ndur ġo fiha w kienet qabli u tibqa' wrajja. B'kelma bdejt u fl-aħħar il-Kelma nfisha tkellmet sa biddlitni. Aħbarha trid li kulma qaltli nxandru għax it-tiġrib ta' qabel kien pjan tagħha. U jekk bil-kelma fhimt, il-Kelma riedet li b'damma kliem ukoll nikxef moħbitha, u hawn, u issa, wara li seħħ kollox, qed nobrox fuq il-blat kulma niftakar, għax jien twiddibt biex ma ninsiex, u ħlasi hu li niftakar, u li nfakkar dmiri. U dak li fhimt ma nafx ħlief nerġa' ngħidu bla naf l-għaliex, u s'hemm stajt nibqa' nsaqsi; il-masġar ma jsaqsix u biss iwieġeb, u min imur sax-xifer tiegħu jaqa'. Bdejt darba ma naf xejn, u dak li nagħraf illum hu l-ħsad li ħsadt fil-masġar sieket NOTA: Oliver Friggieri wasal biex jippubblika poema ġdida ta' aktar minn 1500 vers endekasillabu. Hawn qegħdin nippubblikaw għall-ewwel darba l-ewwel Kant ta' din il-poema. Il-Malti fejn iġġerrejt u ġrejt w għadni niġġerra la dan hu l-amar li ngħatajt mill-Kelma, u nieqaf ma nistax qabel ma terġa' tkellimni w bħalma bdejt, intemm il-mixja. U meta nieqaf nimxi, nieqaf naħseb, u meta nieqaf naħseb, nieqaf nibki, għax hemm miktub li b'bikja biss jiċċarrat is-skiet ta' l-univers, u dan hu sewwa.